ଅନୁଗୋଳ ଅଫିସ,୨।୧୨ଃ ମାତ୍ର ୬୫ ହଜାର ଟଙ୍କାରେ ଅନୁଗୋଳ ଗାନ୍ଧୀମାର୍ଗ ସ୍ଥିତ ସରସ୍ବତୀ ଶିଶୁ ବିଦ୍ୟା ମନ୍ଦିରର ୯ମ ଶ୍ରେଣୀ ଛାତ୍ର ଶୁଭ୍ରାଂଶୁ ନାୟକ ପ୍ରସ୍ତୁତ କରିଥିବା 'ମାଭିକ୍' ଡ୍ରୋନ୍କୁ ମିରାକିଲ୍ କହି ତାଙ୍କୁ ଆମେରିକା ଆମନ୍ତ୍ରଣ ପାଇଁ ପଠାଯାଇଥିବା ଚିଠି ସମ୍ପୂର୍ଣ୍ଣ ଫେକ୍। ଆମେରିକାର ମହାକାଶ ଗବେଷଣା ସଂସ୍ଥା (ନାସା) ନାଁକୁ ବ୍ୟବହାର କରି ଜନୈକ ନାବାଳକ ଶୁଭ୍ରାଂଶୁଙ୍କୁ ଏପରି ଭୁଆଁ ବୁଲାଇଥିବା ଅନୁଗୋଳ ଏସ୍ପି ଜଗମୋହନ ମୀନା ରବିବାର ସ୍ପଷ୍ଟ କରିଛନ୍ତି। ଉକ୍ତ ଚିଠିରେ ଥିବା ବନାନଗତ ତ୍ରୁଟିକୁ ନେଇ ଆରମ୍ଭରୁ ସାଇବର ସେଲ୍ ସନ୍ଦେହବ୍ୟକ୍ତ କରିବା ସହ ଅନୁସନ୍ଧାନ ଆରମ୍ଭ କରିଥିଲା। ତେବେ ଫେକ୍ ଚିଠି ସମ୍ପର୍କରେ ପ୍ରମାଣ ମିଳିବା ପରେ ଅନୁଗୋଳ ପୋଲିସ ନଂ. ୧୦୦୦/୧୯ରେ ଏକ ମାମଲା ରୁଜୁ କରିଥିବା ଏସ୍ପି ମୀନା ସୂଚନା ଦେଇଛନ୍ତି। ଅପରପକ୍ଷରେ ଚିଠିଟି ଫେକ୍ ବୋଲି ଜଣାପଡ଼ିବା ପରେ ନିଜ ପ୍ରକଳ୍ପକୁ ନେଇ ଆମେରିକା ଯିବାକୁ ସ୍ବପ୍ନ ଦେଖିଥିବା ଶୁଭ୍ରାଂଶୁଙ୍କ ଆଶା ଆଶାରେ ରହିଯାଇଛି।
ପୋଲିସ କହିଛି, ଏଭଳି ଫେକ୍ ଚିଠି ପଠାଇଥିବା ନାବାଳକଙ୍କୁ ଚିହ୍ନଟ କରାଯାଇଛି। ଶୁଭ୍ରାଂଶୁଙ୍କ ନିକଟକୁ ଆସିଥିବା ମେଲ୍ ଆଇଡି ନାସା ଏରୋନଟିକ୍ସ ଆଟ୍ ଜିମେଲ ଡଟ୍ କମ୍ କିଏ ପ୍ରସ୍ତୁତ କରିଥିଲେ ତାଙ୍କୁ ମଧ୍ୟ ଠାବ କରାଯାଇଛି। ଏଥିସହ ନାସା ହେଡକ୍ବାର୍ଟର୍ସ କହି ବ୍ୟବହାର ହେଉଥିବା ଫୋନ ନମ୍ବର ଯୁକ୍ତ୧(୨୦୨)୩୫୮-୦୦୦୦ କେଉଁଠାରୁ ଆସୁଥିଲା ତାହାର ସନ୍ଧାନ ମିଳିସାରିଛି। ଉକ୍ତ ତଦନ୍ତ ସମ୍ପର୍କରେ ଅନୁଗୋଳ ପୋଲିସ ଜୁଭେନାଇଲ ଜଷ୍ଟିସ ବୋର୍ଡକୁ ଏକ ରିପୋର୍ଟ ପ୍ରଦାନ କରିବ। ଉକ୍ତ ରିପୋର୍ଟକୁ ଜଷ୍ଟିସ ବୋର୍ଡ ଅନୁଧ୍ୟାନ କରିବା ପରେ କ'ଣ ପଦକ୍ଷେପ ନିଆଯିବ ସେ ନେଇ ନିଷ୍ପତ୍ତି ହେବ। ଏବେ ସମ୍ପୃକ୍ତ ନାବାଳକଙ୍କ ସମ୍ପର୍କରେ କୌଣସି ତଥ୍ୟ ପ୍ରଦାନ କରାଯାଇ ପାରିବ ନାହିଁ ବୋଲି ଏସ୍ପି ମୀନା କହିଛନ୍ତି। ସେହିପରି ନାସା ପକ୍ଷରୁ କୌଣସି ଇ-ମେଲ୍ କରାଯାଇ ନ ଥିବା ଏସ୍ପି ସ୍ପଷ୍ଟ କରିଛନ୍ତି। ଅନ୍ୟପକ୍ଷରେ ଘଟଣାକୁ ନେଇ ଶୁଭ୍ରାଂଶୁଙ୍କ ବିଦ୍ୟାଳୟରେ ବସିବାକୁ ଥିବା ଗୁରୁତ୍ୱପୂର୍ଣ୍ଣ ବୈଠକକୁ ସ୍ଥଗିତ ରଖାଯାଇଥିବା ପରିଚାଳନା କମିଟି ସମ୍ପାଦକ ବିଜୟ ମୋଦି ସୂଚନା ଦେଇଛନ୍ତି। ସେ କହିଛନ୍ତି, ବିଦ୍ୟାଳୟକୁ ବଦ୍ନାମ କରିବା ଉଦ୍ଦେଶ୍ୟ ନୁହେଁ, ବରଂ ଶୁଭ୍ରାଂଶୁଙ୍କୁ ହଇରାଣ କରିବା ଉଦ୍ଦେଶ୍ୟରେ ଏହା କରାଯାଇଛି। ତେଣୁ ଏପରି କାର୍ଯ୍ୟ ଯିଏ ବି କରିଛି ତାଙ୍କୁ ଖୋଜାଯାଇ ଉଚିତ ଦଣ୍ଡ ଦିଆଯାଉ ବୋଲି ମୋଦି ଦାବି କରିଛନ୍ତି। ଏହି ଘଟଣା ଶୁଭ୍ରାଂଶୁଙ୍କ ସମେତ ତାଙ୍କ ପରିବାର, ସମ୍ପର୍କୀୟ, ଶୁଭେଚ୍ଛୁ, ସ୍କୁଲ କର୍ତ୍ତୃପକ୍ଷ ଓ ଅନୁଗୋଳର ବହୁ ବୁଦ୍ଧିଜୀବୀଙ୍କୁ ନିରାଶ କରିଛି। ତେବେ ଯୋଗାଯୋଗ ସମ୍ଭବ ନ ହେବାରୁ ଶୁଭ୍ରାଂଶୁଙ୍କ ମତାମତ ମିଳିପାରି ନାହିଁ।
Enter your email to get our daily news in your inbox.
Leave this field empty if you're human:
Akash Dasnayak, Actor supports a Plastic Free Odisha. Do you?
Enter your email to get our daily news in your inbox.
Leave this field empty if you're human:
Previous Post Previous post:
Next Post Next post:
